CELEX: 52017PC0549
Language: mt
Date: 2017-09-25 00:00:00
Title: Rakkomandazzjoni għal DEĊIŻJONI TAL-KUNSILL dwar l-approvazzjoni tal-konklużjoni mill-Kummissjoni, f'isem il-Komunità Ewropea tal-Enerġija Atomika, tal-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Armenja, fuq in-naħa l-oħra

IL-KUMMISSJONI EWROPEA
            Brussell, 25.9.2017
            COM(2017) 549 final
            Rakkomandazzjoni għal
            DEĊIŻJONI TAL-KUNSILL
            dwar l-approvazzjoni tal-konklużjoni mill-Kummissjoni, f'isem il-Komunità Ewropea tal-Enerġija Atomika, tal-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Armenja, fuq in-naħa l-oħra
            
               
         
         
            
               MEMORANDUM TA’ SPJEGAZZJONI
            
            
               1.
                     KUNTEST TAL-PROPOSTA
            
            
               Din il-proposta ġiet imfassla bil-għan tal-iffirmar, l-applikazzjoni proviżorja u l-konklużjoni tal-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u r-Repubblika tal-Armenja, fuq in-naħa l-oħra (minn hawn 'il quddiem imsejjaħ "il-Ftehim"). Hija maħsuba biex tippermetti lill-Kunsill japprova l-konklużjoni ta' dan il-Ftehim mill-Kummissjoni f'isem il-Komunità Ewropea tal-Enerġija Atomika (KEEA).
            
            
               Billi l-KEEA hija wkoll Parti fil-Ftehim ta’ Assoċjazzjoni bejn l-Unjoni Ewropea u l-Istati Membri tagħha, fuq naħa, u l-Armenja, fuq in-naħa l-oħra, il-Kummissjoni qed tagħmel rakkomandazzjoni separata li l-Kunsill japprova l-konklużjoni mill-Kummissjoni tal-partijiet tal-Ftehim li jaqgħu taħt it-Trattat li jistabbilixxi l-(KEEA).
            
            
               Il-proċedura għall-iffirmar u l-konklużjoni ta' ftehimiet internazzjonali mill-KEEA hija differenti minn dik applikabbli għall-UE. B’mod partikolari, l-Artikolu 101 tat-Trattat KEEA jistipola li tali ftehimiet iridu jiġu konklużi mill-Kummissjoni bl-approvazzjoni tal-Kunsill. B’hekk, huwa meħtieġ li l-Kunsill jadotta żewġ Deċiżjonijiet separati dwar l-iffirmar u l-konklużjoni tal-Ftehim, waħda applikabbli għall-UE, l-oħra applikabbli għall-KEEA.
            
            
               Fir-rigward tal-konklużjoni tal-Ftehim f’isem il-KEEA, il-Kummissjoni tirrakkomanda li l-Kunsill jagħti l-approvazzjoni tiegħu, skont it-tieni paragrafu tal-Artikolu 101 tat-Trattat.
            
            
               Ladarba l-Kunsill ikun ta l-approvazzjoni tiegħu u l-Kummissjoni tkun ħadet id-deċiżjoni xierqa, il-Kummissjoni se tkun tista' tiffirma u tikkonkludi l-Ftehim f’isem il-KEEA.
            
            
               2.
                     ASPETTI LEGALI TAL-PROPOSTA
            
            
               Il-Kummissjoni tirrakkomanda li l-Kunsill japprova, skont it-tieni paragrafu tal-Artikolu 101 tat-Trattat tal-KEEA, il-konklużjoni tal-Ftehim ta’ Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħha, fuq naħa, u l-Armenja, fuq in-naħa l-oħra, fir-rigward tal-kwistjonijiet li jaqgħu taħt il-kompetenza tal-KEEA.
            
            
               Flimkien mad-deċiżjoni tal-Kummissjoni dwar il-konklużjoni, il-proposta mehmuża tikkostitwixxi l-istrument legali għall-konklużjoni tal-Ftehim ta’ Sħubija Komprensiv u Msaħħaħ f’isem il-KEEA.
            
            
               L-Artikolu 102 tat-Trattat Euratom jiddikjara li Ftehim ma jistax jidħol fis-seħħ għall-KEEA sakemm il-Kummissjoni ma tkunx ġiet notifikata mill-Istati Membri li l-ftehim sar applikabbli skont id-dispożizzjonijiet tal-liġijiet nazzjonali rispettivi tagħhom.
            
            
               Rakkomandazzjoni għal
            
            
               DEĊIŻJONI TAL-KUNSILL
            
            
               dwar l-approvazzjoni tal-konklużjoni mill-Kummissjoni, f'isem il-Komunità Ewropea tal-Enerġija Atomika, tal-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Armenja, fuq in-naħa l-oħra
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat li jistabbilixxi l-Komunità Ewropea tal-Enerġija Atomika u b’mod partikolari t-tieni paragrafu tal-Artikolu 101 tiegħu,
            
            
               Wara li kkunsidra r-rakkomandazzjoni tal-Kummissjoni,
            
            
               Billi:
            
            
               (1)Fid-29 ta’ Settembru 2015, il-Kunsill adotta d-Deċiżjonijiet li jawtorizzaw lill-Kummissjoni Ewropea u lir-Rappreżentant Għoli tal-Unjoni għall-Affarijiet Barranin u l-Politika ta' Sigurtà biex jinnegozjaw Ftehim Qafas bejn l-Unjoni Ewropea u l-Armenja.
            
         
         
            
               (2)In-negozjar tal-Ftehim beda fis-7 ta’ Diċembru 2015 u l-Unjoni Ewropea u l-Armenja inizjalaw il-Ftehim fil-21 ta’ Marzu 2017.
            
            
               (3)Il-Kummissjoni tipproponi lill-Kunsill li l-Ftehim jenħtieġ li jiġi ffirmat f’isem l-Unjoni Ewropea u applikat fuq bażi proviżorja, skont l-Artikolu 385 tal-Ftehim, sakemm jiġi konkluż f’data aktar tard.
            
            
               (4)Il-Ftehim ikopri wkoll kwistjonijiet li jaqgħu taħt il-kompetenzi tal-Euratom, jiġifieri l-Artikoli 42-44.
            
            
               (5)L-iffirmar u l-konklużjoni tal-Ftehim huma soġġetti għal proċedura separata fir-rigward ta’ kwistjonijiet li jaqgħu taħt it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea.
            
            
               (6)Għaldaqstant, jenħtieġ li l-Ftehim jiġi konkluż ukoll f’isem il-Komunità Ewropea tal-Enerġija Atomika f'dak li għandu x’jaqsam mal-kwistjonijiet li jaqgħu taħt it-Trattat Euratom.
            
            
               (7)L-Artikolu 102 tat-Trattat Euratom jiddikjara li l-Ftehim ma jistax jidħol fis-seħħ għall-Komunità Ewropea tal-Enerġija Atomika sakemm il-Kummissjoni Ewropea ma tkunx ġiet notifikata mill-Istati Membri li tali ftehim sar applikabbli skont id-dispożizzjonijiet tal-liġijiet nazzjonali rispettivi tagħhom.
            
            
               (8)Jenħtieġ li l-konklużjoni tal-Ftehim mill-Kummissjoni Ewropea, li taġixxi f'isem il-Komunità Ewropea tal-Enerġija Atomika, tiġi approvata.
            
            
               ADOTTA DIN ID-DEĊIŻJONI:
            
            
               Artikolu 1
            
            
               Il-konklużjoni mill-Kummissjoni Ewropea, f'isem il-Komunità Ewropea tal-Enerġija Atomika, tal-Ftehim ta' Sħubija Komprensiv u Msaħħaħ bejn l-Unjoni Ewropea u l-Komunità Ewropea tal-Enerġija Atomika u l-Istati Membri tagħhom, fuq naħa, u l-Armenja, fuq in-naħa l-oħra, hija b'dan approvata, inkluża l-applikazzjoni proviżorja ta' dan il-ftehim.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum wara dak tal-adozzjoni tagħha.
            
            
               Magħmul fi Brussell,
            
            
               
                     Għall-Kunsill
               
               
                     Il-President